Predkladacia správa

Ekonomické a spoločenské aktivity, ako aj ich rozvoj úzko súvisia s aktuálnou a presnou evidenciou základných údajov o ekonomických subjektoch, ktoré sú ich nositeľmi. Pre vytvorenie kvalitného podnikateľského prostredia je dôležité zabezpečiť rýchly a bezproblémový prístup k týmto údajom. Možnosť elektronického prístupu k spoľahlivým údajom o ekonomických subjektoch na území SR, pri dodržiavaní zákona o ochrane osobných údajov, má totiž pre fungovanie každej spoločnosti, najmä jej ekonomiky, štátnej a verejnej správy nezanedbateľný a dokonca jeden z rozhodujúcich významov.  

V záujme zlepšenia ekonomického života a podnikateľského prostredia v SR, jeho ztransparentnenia, ako aj v snahe priblížiť sa európskemu štandardu v korektnom poskytovaní verejne dostupných informácii, sa Ministerstvo hospodárstva SR a Štatistický úrad SR  podujali  na funkciu koordinátorov projektu vybudovania Centrálneho registra ekonomických subjektov (CRES). Navrhovaný postup je aj v súlade s  uznesením vlády SR č. 522 z 13.júna 2001, v ktorom vláda deklaruje vytvorenie komplexného systémového riešenia informatizácie spoločnosti v SR za jeden zo strategických zámerov.
 
Cieľom tohto návrhu je vytvorenie CRES vykonávajúceho aktivity v Slovenskej republike. Zahrňovať bude centrálnu databázu obsahujúcu  informácie o ekonomických subjektoch na území  SR. Z teritoriálneho hľadiska bude tento register pokrývať územie celej krajiny, a bude plniť integračnú funkciu pre obchodný register, živnostenský register, register osôb podnikajúcich podľa osobitného zákona, kataster nehnuteľností, register obyvateľov a register účtovných uzávierok. Po zriadení iných registrov, ako napr. registra bankrotov, úverového registra,  a registra záložných zmlúv na hnuteľný majetok, sa uvažuje o ich začlenení do systému CRES. 

Informačný obsah CRES budú tvoriť základné identifikačné, lokačné a administratívne údaje o registrovaných subjektoch. Sú to základné údaje, ktoré identifikujú konkrétne ekonomické subjekty v príslušných účelových databázach inštitúcii štátnej a verejnej správy. 

CRES nebude narušovať autonómny charakter existujúcich registrov a nebude ani nahrádzať ich činnosť. Na vybudovanie CRES nie sú potrebné žiadne legislatívne zmeny. CRES nebude mať žiadne nároky na štátny rozpočet.

Realizovaním projektu CRES sa vytvorí jediná aktuálna elektronicky dostupná centrálna evidencia subjektov registrovaných v SR, čo je jednou z hlavných podmienok integrácie do systému Európskeho obchodného registra (EBR).

Po schválení vo vláde SR je potrebné konštituovať medzirezortnú pracovnú skupinu zo zástupcov MF SR, MV SR, MS SR, MH SR, ŠU SR a NRD, ktorá pripraví projekt a po jeho odsúhlasení na MH SR a ŠÚ SR sa môže ustanoviť právna forma CRES. So samotnou implementáciou je reálne začať ešte v roku 2002 a podstatnú časť zdrojových registrov prepojiť do konca roku 2003.

Vytvorenie CRES nekladie nároky na štátny rozpočet, má pozitívny vplyv na ekonomiku štátu,  a tým aj na rast zamestnanosti, nezaťažuje životné prostredie a je plne v súlade s integračnými ambíciami Slovenskej republiky.

Materiál prešiel medzirezortným pripomienkovým konaním v auguste 2002.

Do prípravnej i realizačnej fázy projektu zameraného na vybudovanie Centrálneho registra ekonomických subjektov v SR navrhujú predkladatelia  (MH SR, ŠÚ SR) zapojiť spoločnosť Norway Registers Development (NRD), ktorá predložila MH SR návrh na spoluprácu v predmetnej oblasti a s ktorou bol podpísaný Letter of Intent.